CELEX: 32021D1312
Language: el
Date: 2021-07-19 00:00:00
Title: Απόφαση (ΕΕ) 2021/1312 του Συμβουλίου της 19ης Ιουλίου 2021 για την έγκριση της έναρξης διαπραγματεύσεων σχετικά με συμφωνία συνεργασίας μεταξύ της Ευρωπαϊκής Ένωσης και του Διεθνούς Οργανισμού Εγκληματολογικής Αστυνομίας (ΔΟΕΑ-ΙΝΤΕΡΠΟΛ)

10.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 287/2
               
            
         ΑΠΟΦΑΣΗ (ΕΕ) 2021/1312 ΤΟΥ ΣΥΜΒΟΥΛΙΟΥ
         της 19ης Ιουλίου 2021
         για την έγκριση της έναρξης διαπραγματεύσεων σχετικά με συμφωνία συνεργασίας μεταξύ της Ευρωπαϊκής Ένωσης και του Διεθνούς Οργανισμού Εγκληματολογικής Αστυνομίας (ΔΟΕΑ-ΙΝΤΕΡΠΟΛ)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 16 παράγραφος 2, το άρθρο 82 παράγραφος 1 και το άρθρο 87 παράγραφος 2, σε συνδυασμό με το άρθρο 218 παράγραφοι 3 και 4,
         Έχοντας υπόψη τη σύσταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Θα πρέπει να αρχίσουν διαπραγματεύσεις με σκοπό τη σύναψη συμφωνίας συνεργασίας («συμφωνία») μεταξύ της Ευρωπαϊκής Ένωσης και του Διεθνούς Οργανισμού Εγκληματολογικής Αστυνομίας («Ιντερπόλ»). Στόχος της συμφωνίας θα είναι να ρυθμίζει τη συνεργασία μεταξύ της Ένωσης και της Ιντερπόλ στον τομέα της επιβολής του νόμου, της δικαστικής συνεργασίας σε ποινικές υποθέσεις, καθώς και στον τομέα της ασφάλειας των συνόρων (στο πλαίσιο της διαχείρισης των συνόρων).
                  
               
                     (2)
                  
                  
                     Η συμφωνία θα πρέπει να παρέχει τις διασφαλίσεις και εγγυήσεις που είναι αναγκαίες για να επιτρέπεται στα κράτη μέλη και στους οργανισμούς της ΕΕ η ελεγχόμενη πρόσβαση στις βάσεις δεδομένων της Ιντερπόλ για κλαπέντα και απολεσθέντα ταξιδιωτικά έγγραφα («SLTD») και για τα ταξιδιωτικά έγγραφα που συνδέονται με καταχωρίσεις («TDAWN») μέσω της ευρωπαϊκής πύλης αναζήτησης («ESP»), στον βαθμό που είναι αναγκαίο για την εκτέλεση των καθηκόντων τους και σύμφωνα με τα δικαιώματα πρόσβασης που τους έχουν χορηγηθεί.
                  
               
                     (3)
                  
                  
                     Το άρθρο 9 παράγραφος 5 του κανονισμού (ΕΕ) 2019/818 του Ευρωπαϊκού Κοινοβουλίου και του Συμβουλίου (1), ορίζει ότι οι αναζητήσεις στις βάσεις δεδομένων της Ιντερπόλ εκτελούνται κατά τρόπον ώστε να μην αποκαλύπτεται καμία πληροφορία στον κάτοχο του σήματος της Ιντερπόλ.
                  
               
                     (4)
                  
                  
                     Η συμφωνία θα πρέπει να ρυθμίζει τη συνεργασία μεταξύ του Οργανισμού της Ευρωπαϊκής Ένωσης για τη Συνεργασία στον Τομέα της Επιβολής του Νόμου που θεσπίστηκε με τον Κανονισμό (ΕΕ) 2016/794 του Ευρωπαϊκού Κοινοβουλίου και του Συμβουλίου (2) («Ευρωπόλ») και της Ιντερπόλ, λαμβάνοντας υπόψη τις τελευταίες εξελίξεις στην καταπολέμηση της τρομοκρατίας και του διασυνοριακού και διεθνικού σοβαρού οργανωμένου εγκλήματος, καθώς και τις εκάστοτε επιχειρησιακές ανάγκες και την εντολή της Ευρωπόλ.
                  
               
                     (5)
                  
                  
                     Η συμφωνία θα πρέπει να διευκολύνει τη θέσπιση και τη ρύθμιση της συνεργασίας μεταξύ της Ευρωπαϊκής Εισαγγελίας που θεσπίστηκε με τον κανονισμό του Συμβουλίου (ΕΕ) 2017/1939 (3) και της Ιντερπόλ.
                  
               
                     (6)
                  
                  
                     Η συμφωνία θα πρέπει να παρέχει τη νομική βάση που εξουσιοδοτεί την Ευρωπόλ, τον Οργανισμό της Ευρωπαϊκής Ένωσης για τη Συνεργασία στον Τομέα της Ποινικής Δικαιοσύνης που θεσπίστηκε με τον κανονισμό (ΕΕ) 2018/1727 του Ευρωπαϊκού Κοινοβουλίου και του Συμβουλίου (4) («Eurojust») και την Ευρωπαϊκή Εισαγγελία να έχουν πρόσβαση στις σχετικές βάσεις δεδομένων της Ιντερπόλ με σκοπό την εκτέλεση των καθηκόντων τους.
                  
               
                     (7)
                  
                  
                     Η συμφωνία θα πρέπει να παρέχει τη νομική βάση που εξουσιοδοτεί την Eurojust και την Ευρωπαϊκή Εισαγγελία να ανταλλάσσουν επιχειρησιακές πληροφορίες με την Ιντερπόλ.
                  
               
                     (8)
                  
                  
                     Το άρθρο 23 παράγραφοι 1, 2 και 5 του κανονισμού (ΕΕ) 2016/794 ορίζει την ανταλλαγή δεδομένων προσωπικού χαρακτήρα μεταξύ της Ευρωπόλ και διεθνών οργανισμών, στον βαθμό που αυτό είναι αναγκαίο για την εκπλήρωση των καθηκόντων της Ευρωπόλ, όπως ορίζονται στο άρθρο 4 του εν λόγω κανονισμού.
                  
               
                     (9)
                  
                  
                     Τα άρθρα 80, 99 και 104 του κανονισμού (ΕΕ) 2017/1939 του Συμβουλίου ορίζουν λεπτομερώς τις σχέσεις μεταξύ της Ευρωπαϊκής Εισαγγελίας και των εταίρων της και προβλέπουν την ανταλλαγή πληροφοριών μεταξύ τους.
                  
               
                     (10)
                  
                  
                     Με βάση τις πληροφορίες που περιέχονται στην αιτιολογική σκέψη 33 του κανονισμού (ΕΕ) 2016/794 και την αιτιολογική σκέψη 46 του κανονισμού (ΕΕ) 2018/1727, ενδείκνυται να ενισχυθεί η συνεργασία μεταξύ της Ευρωπόλ και της Ιντερπόλ και μεταξύ της Eurojust και της Ιντερπόλ, αντίστοιχα, μέσω της προαγωγής της αποτελεσματικής ανταλλαγής δεδομένων προσωπικού χαρακτήρα.
                  
               
                     (11)
                  
                  
                     Το άρθρο 47 παράγραφοι 1, 5 και 6 και τα άρθρα 52 και 56 του κανονισμού (ΕΕ) 2018/1727 ορίζουν τις σχέσεις και προβλέπουν την ανταλλαγή δεδομένων προσωπικού χαρακτήρα μεταξύ της Eurojust και των εταίρων της, και προβλέπουν την ανταλλαγή δεδομένων προσωπικού χαρακτήρα μεταξύ της Eurojust και διεθνών οργανισμών.
                  
               
                     (12)
                  
                  
                     Ο οργανισμός της Ευρωπαϊκής Ένωσης για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης (eu-LISA) που θεσπίστηκε με τον κανονισμό (EE) 2018/1726 του Ευρωπαϊκού Κοινοβουλίου και του Συμβουλίου (5) θα πρέπει να υποστηρίζει την τεχνική εφαρμογή της πρόσβασης στις βάσεις δεδομένων της Ιντερπόλ στο πλαίσιο των κανονισμών (ΕΚ) αριθ. 767/2008 (6), (ΕΕ) 2018/1240 (7) και (ΕΕ) 2019/817 (8) του Ευρωπαϊκού Κοινοβουλίου και του Συμβουλίου, σύμφωνα με τον κανονισμό (ΕΕ) 2018/1726.
                  
               
                     (13)
                  
                  
                     Με βάση τις πληροφορίες που περιλαμβάνονται στην αιτιολογική σκέψη 96 του κανονισμού (ΕΕ) 2017/1939 του Συμβουλίου, ενδείκνυται να ενισχυθεί η συνεργασία μεταξύ της Ένωσης και της Ιντερπόλ μέσω της προαγωγής της αποτελεσματικής ανταλλαγής δεδομένων προσωπικού χαρακτήρα.
                  
               
                     (14)
                  
                  
                     Το άρθρο 94 του κανονισμού (ΕΕ) 2018/1725 του Ευρωπαϊκού Κοινοβουλίου και του Συμβουλίου (9) ορίζει τις προϋποθέσεις για τη διαβίβαση επιχειρησιακών δεδομένων προσωπικού χαρακτήρα σε διεθνείς οργανισμούς.
                  
               
                     (15)
                  
                  
                     Η συμφωνία θα πρέπει να συμμορφώνεται πλήρως με τις διατάξεις για την προστασία των δεδομένων στην Ευρωπαϊκή Ένωση που ορίζουν ο κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου (10), ο κανονισμός (ΕΕ) 2018/1725 και η οδηγία (ΕΕ) 2016/680 του Ευρωπαϊκού Κοινοβουλίου και του Συμβουλίου (11).
                  
               
                     (16)
                  
                  
                     Η συμφωνία θα πρέπει να σέβεται πλήρως τα θεμελιώδη δικαιώματα και να τηρεί τις αρχές που αναγνωρίζονται από τον Χάρτη των Θεμελιωδών Δικαιωμάτων της Ευρωπαϊκής Ένωσης («Χάρτης»), και συγκεκριμένα το δικαίωμα στον σεβασμό της ιδιωτικής και οικογενειακής ζωής, που αναγνωρίζεται στο άρθρο 7 του Χάρτη, το δικαίωμα στην προστασία των δεδομένων προσωπικού χαρακτήρα, που αναγνωρίζεται στο άρθρο 8 του Χάρτη, και το δικαίωμα πραγματικής προσφυγής και αμερόληπτου δικαστηρίου, που αναγνωρίζεται στο άρθρο 47 του Χάρτη. Η συμφωνία θα πρέπει να εφαρμόζεται σύμφωνα με όλα τα δικαιώματα και τις αρχές που κατοχυρώνονται στον Χάρτη.
                  
               
                     (17)
                  
                  
                     Η συμφωνία δεν θα πρέπει να θίγει τα δικαιώματα και τις υποχρεώσεις των κρατών μελών στις σχέσεις τους με την Ιντερπόλ που δεν εμπίπτουν στο πεδίο εφαρμογής της παρούσας συμφωνίας.
                  
               
                     (18)
                  
                  
                     Σύμφωνα με τα άρθρα 1, 2 και 2α του πρωτοκόλλου αριθ. 22 σχετικά με τη θέση της Δανίας, που προσαρτάται στη Συνθήκη για την Ευρωπαϊκή Ένωση (ΣΕΕ) και στη Συνθήκη για τη λειτουργία της Ευρωπαϊκής Ένωσης (ΣΛΕΕ), η Δανία δεν συμμετέχει στη θέσπιση της παρούσας απόφασης και, συνεπώς, δεν δεσμεύεται από αυτήν ούτε υπόκειται στη εφαρμογή της.
                  
               
                     (19)
                  
                  
                     Σύμφωνα με τα άρθρα 1 και 2 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη ΣΕΕ και στη ΣΛΕΕ, και με την επιφύλαξη του άρθρου 4 του εν λόγω πρωτοκόλλου, η Ιρλανδία δεν συμμετέχει στην έκδοση της παρούσας απόφασης και δεν δεσμεύεται από αυτήν, ούτε υπόκειται στην εφαρμογή της.
                  
               
                     (20)
                  
                  
                     Ζητήθηκε, σύμφωνα με το άρθρο 41 παράγραφος 2 του κανονισμού (ΕΕ) 2018/1725, η γνώμη του Ευρωπαίου Επόπτη Προστασίας Δεδομένων, ο οποίος και γνωμοδότησε στις 25 Μαΐου 2021 (12),
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Η Επιτροπή εξουσιοδοτείται να ξεκινήσει διαπραγματεύσεις, εξ ονόματος της Ευρωπαϊκής Ένωσης, για συμφωνία συνεργασίας μεταξύ της Ευρωπαϊκής Ένωσης και του Διεθνούς Οργανισμού Εγκληματολογικής Αστυνομίας (ΔΟΕΑ-ΙΝΤΕΡΠΟΛ).
            
            
               2.   Οι διαπραγματεύσεις διεξάγονται βάσει των οδηγιών διαπραγμάτευσης του Συμβουλίου που παρατίθενται στο παράρτημα της παρούσας απόφασης.
            
         
         
            Άρθρο 2
            Η Επιτροπή ορίζεται διαπραγματευτής της Ένωσης.
         
         
            Άρθρο 3
            Οι διαπραγματεύσεις διεξάγονται σε συνεννόηση με την Ομάδα «Ανταλλαγή πληροφοριών στον τομέα ΔΕΥ» (Ομάδα ΙΧΙΜ) υπό την επιφύλαξη ενδεχόμενων κατευθυντήριων γραμμών που θα απευθύνει το Συμβούλιο μεταγενέστερα στην Επιτροπή.
            Η Επιτροπή υποβάλλει έκθεση στο Συμβούλιο σχετικά με τη διεξαγωγή και την έκβαση των διαπραγματεύσεων τόσο σε τακτική βάση όσο και κατόπιν αιτήματος του Συμβουλίου. Όπου αρμόζει, ή κατόπιν αιτήματος του Συμβουλίου, η Επιτροπή υποβάλλει γραπτή έκθεση.
         
         
            Άρθρο 4
            Η παρούσα απόφαση απευθύνεται στην Επιτροπή.
         
         
            Βρυξέλλες, 19 Ιουλίου 2021.
            
               
                  Για το Συμβούλιο
               
               
                  Ο Πρόεδρος
               
               J. PODGORŠEK
            
         
         
            (1)  Κανονισμός (ΕΕ) 2019/818 του Ευρωπαϊκού Κοινοβουλίου και του Συμβουλίου, της 20ής Μαΐου 2019, για τη θέσπιση πλαισίου διαλειτουργικότητας μεταξύ των συστημάτων πληροφοριών της ΕΕ στον τομέα της αστυνομικής και δικαστικής συνεργασίας, του ασύλου και της μετανάστευσης και για την τροποποίηση των κανονισμών (ΕΕ) 2018/1726, (ΕΕ) 2018/1862 και (ΕΕ) 2019/816 (ΕΕ L 135 της 22.5.2019, σ. 85).
         
            (2)  Κανονισμός (ΕΕ) 2016/794 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για τον Οργανισμό της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) και την αντικατάσταση και κατάργηση των αποφάσεων του Συμβουλίου 2009/371/ΔΕΥ, 2009/934/ΔΕΥ, 2009/935/ΔΕΥ, 2009/936/ΔΕΥ και 2009/968/ΔΕΥ (ΕΕ L 135 της 24.5.2016, σ. 53).
         
            (3)  Κανονισμός (ΕΕ) 2017/1939 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας (ΕΕ L 283 της 31.10.2017, σ. 1).
         
            (4)  Κανονισμός (ΕΕ) 2018/1727 του Ευρωπαϊκού Κοινοβουλίου και του Συμβουλίου, της 14ης Νοεμβρίου 2018, σχετικά με τον οργανισμό της Ευρωπαϊκής Ένωσης για τη συνεργασία στον τομέα της ποινικής δικαιοσύνης (Eurojust) και την αντικατάσταση και την κατάργηση της απόφασης 2002/187/ΔΕΥ του Συμβουλίου (ΕΕ L 295 της 21.11.2018, σ. 138).
         
            (5)  Κανονισμός (ΕΕ) 2018/1726 του Ευρωπαϊκού Κοινοβουλίου και του Συμβουλίου, της 14ης Νοεμβρίου 2018, σχετικά με τον Οργανισμό της Ευρωπαϊκής Ένωσης για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης (eu-LISA), και την τροποποίηση του κανονισμού (ΕΚ) αριθ. 1987/2006 και της απόφασης 2007/533/ΔΕΥ του Συμβουλίου και την κατάργηση του κανονισμού (ΕΕ) αριθ. 1077/2011 (ΕΕ L 295 της 21.11.2018, σ. 99).
         
            (6)  Κανονισμός (ΕΚ) αριθ. 767/2008 του Ευρωπαϊκού Κοινοβουλίου και του Συμβουλίου, της 9ης Ιουλίου 2008, για το Σύστημα Πληροφοριών για τις Θεωρήσεις (VIS) και την ανταλλαγή δεδομένων μεταξύ κρατών μελών για τις θεωρήσεις μικρής διάρκειας (Κανονισμός VIS) (ΕΕ L 218 της 13.8.2008, σ. 60).
         
            (7)  Κανονισμός (ΕΕ) 2018/1240 του Ευρωπαϊκού Κοινοβουλίου και του Συμβουλίου, της 12ης Σεπτεμβρίου 2018, για τη θέσπιση Ευρωπαϊκού Συστήματος Πληροφοριών και Αδειοδότησης Ταξιδιού (ETIAS), καθώς και για την τροποποίηση των κανονισμών (ΕΕ) αριθ. 1077/2011, (ΕΕ) αριθ. 515/2014, (ΕΕ) 2016/399, (ΕΕ) 2016/1624 και (ΕΕ) 2017/2226 (ΕΕ L 236 της 19.9.2018, σ. 1).
         
            (8)  Κανονισμός (ΕΕ) 2019/817 του Ευρωπαϊκού Κοινοβουλίου και του Συμβουλίου, της 20ής Μαΐου 2019, για τη θέσπιση πλαισίου διαλειτουργικότητας μεταξύ των συστημάτων πληροφοριών της ΕΕ στον τομέα των συνόρων και θεωρήσεων και την τροποποίηση των κανονισμών (ΕΚ) αριθ. 767/2008, (ΕΕ) 2016/399, (ΕΕ) 2017/2226, (ΕΕ) 2018/1240, (ΕΕ) 2018/1726 και (ΕΕ) 2018/1861 του Ευρωπαϊκού Κοινοβουλίου και του Συμβουλίου, και των αποφάσεων 2004/512/ΕΚ και 2008/633/ΔΕΥ του Συμβουλίου (ΕΕ L 135 της 22.5.2019, σ. 27).
         
            (9)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).
         
            (10)  Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1).
         
            (11)  Οδηγία (EE) 2016/680 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από αρμόδιες αρχές για τους σκοπούς της πρόληψης, διερεύνησης, ανίχνευσης ή δίωξης ποινικών αδικημάτων ή της εκτέλεσης ποινικών κυρώσεων και για την ελεύθερη κυκλοφορία των δεδομένων αυτών και την κατάργηση της απόφασης-πλαίσιο 2008/977/ΔΕΥ του Συμβουλίου (ΕΕ L 119 της 4.5.2016, σ. 89).
         
            (12)  ΕΕ C 251 της 28.6.2021, σ. 7.